Kawennáhere Devery Jacobs

Kawennáhere Devery Jacobs, ek wol koartwei Devery Jacobs neamd (Kahnawake, 8 augustus 1993), is in Kanadeesk tillefyzje-, film- en toanielaktrise fan Yndiaansk komôf. Foar har optreden yn 'e film Rhymes for Young Ghouls (2013) waard se nominearre foar in Canadian Screen Award yn 'e kategory bêste aktrise. Yn 2023 en 2024 waard se twaris nominearre foar de Amerikaanske Critics' Choice Television Award foar bêste aktrise yn in komeedzjesearje. 

Libben en karriêre
Jonkheid en komôf
Jacobs waard yn 1993 berne yn it Kahnawake Mohâk Territoarium, in Yndianereservaat yn it suden fan 'e Kanadeeske provinsje Kebek. Etnysk heart hja ta de Mohâk (Mohawk), in subgroep fan 'e Irokezen. Lykas in grut diel fan 'e jongerein yn 'e reservaten yn Kanada en de Feriene Steaten hie se in drege jonkheid, wêryn't se ferskate kearen yn oanrekking kaam mei justysje. Uteinlik bedarre se by in korreksjoneel ynterfinsjeprogramma oan it John Abbott Kolleezje, in Ingelsktalige hegeskoalle yn Saint-Anne-de-Bellevue.

Karriêre
Har earste wurk as aktrise hie Jacobs yn 2007 yn 'e tillefyzjesearje The Dead Zone, in ferfilming fan in boek fan horror- en fantasy-auteur Stephen King. Se krige in beskate bekendheid mei har rol as Claudia Auditore yn 'e minysearje Assassin's Creed: Lineage, út 2009. Fierders spile se yn it begjin fan har karriêre noch yn ferskate oare searjes, de film South of the Moon (2008) en de koarte film The Blanketing (2013). 

Foar har rol as Aila, de liedster fan in drugsbinde, yn 'e film Rhymes for Young Ghouls waard se yn 2013 op it Ynternasjonaal Filmfestival fan Toronto nominearre foar in Canadian Screen Award (de wichtichste filmpriis fan Kanada) yn 'e kategory bêste aktrise. Dat betsjutte foar Jacobs de definitive trochbraak. Fan 2013 oant 2015 fertolke se ien fan 'e haadrollen yn 'e searje Mohawk Girls. Teffens wurke se yn 2014 mei oan 'e fideoclip foar it nûmer Sisters fan 'e band A Tribe Called Red. 

Yn 2019 spile Jacobs yn it twadde seizoen fan 'e dramasearje American Gods de jonge Yndiaanske studinte Sam Black Crow, in Sjeroky, dy't in twigeast is. Yn in fraachpetear sei Jacobs dêroer dat skriuwer Neil Gaiman, op waans romansearje de tillefyzjesearje basearre waard, der by de makkers fan 'e searje sterk op oanstien hie om Jacobs yn 'e rol fan Black Crow te casten. Se murk lykwols op dat sy harsels identifisearret as lesbysk en net as in twigeast "want ik bin in Mohâk en by ús bestiet dat net".

Yn 2019 hie Jacobs ek in weromkearende rol as Lilith Bathory yn 'e earste beide seizoenen fan 'e Netflix-searje The Order. Fan 2021 oant 2023 hie se as Elora Danan ien fan 'e haadrollen yn 'e mannichfâld bekroande komeedzjesearje Reservation Dogs, oer in kloft Yndiaanske jongerein dy't opgroeid yn in Yndianereservaat op it plattelân fan 'e Amerikaanske steat Oklahoma. Foar de rol fan Danan waard Jacobs twa jier efterinoar (2023 en 2024) nominearre foar de Critics' Choice Television Award yn 'e kategory bêste aktrise yn in komeedzjesearje. Yn it twadde seizoen wie Jacobs behalven as aktrise ek as senarioskriuwster by Reservation Dogs belutsen. Yn it trêde seizoen wie se regisseur fan 'e ôflevering Wahoo!

Yn 'e mande mei Lamar Johnson wûn Jacobs yn 2024 by de Canadian Screen Awards de Radius Award (ien fan 'e spesjale prizen). Datselde jiers liende se as stimaktrise har stim oan it Inûyt-personaazje Alasie yn 'e tekenfilmsearje Ark: The Animated Series. 

Priveelibben
Jacobs wennet op 't heden yn New York. Hja is lesbysk en hat in relaasje mei de Kanadeeske filmmakster D.W. Waterson. Tegearre hawwe se ek in eigen produksjemaatskippij oprjochte, mei de namme Night is Y.

Filmografy

|-

|-
|align="center"| 2007 || The Dead Zone || Monique || minysearje
|-
|align="center"| 2009 || Assassin's Creed: Lineage || Claudia Auditore || minysearje
|-
|align="center"| 2012 || Exploding Sun || Nourhan || tillefyzjefilm
|-
|align="center"| 2013–2015|| Mohawk Girls || Lollipop || fêste rol 
|-
|align="center"| 2019 || Cardinal || Sam Duchene || gastrol
|-
|align="center"| 2019–2020 || The Order || Lilith Bathory || weromkearende rol
|-
|align="center"| 2019–2021 || American Gods || Sam Black Crow   || weromkearende rol
|-
|align="center"| 2021 || Rutherford Falls || Jess Wells || weromkearende rol 
|-
|align="center"|2021 || The 73rd Primetime Emmy Awards   || harsels || as presintatrise; tillefyzjespecial
|-
|align="center"| 2021–2023 || Reservation Dogs || Elora Danan || fêste rol; ek senarioskriuwster en regisseur 
|-
|align="center"| 2023 || What If...? || Kahhori || as stimaktrise; gastrol yn 2 ôfl.
|-
|align="center"| 2024 || Echo || Bonnie || minysearje
|-
|align="center"| 2024 || Ark: The Animated Series || Alasie || as stimaktrise; fêste rol
|-

|-
|align="center"| 2008 || South of the Moon || Alexa Dumont || 
|-
|align="center"| 2013 || The Blanketing || Seniya || koarte film
|-
|align="center"| 2013 || Rhymes for Young Ghouls || Aila || 
|-
|align="center"| 2015 || A Big Black Short || Jess || koarte film
|-
|align="center"| 2016 || The Sun at Midnight || Lia || 
|-
|align="center"| 2016 || The Land of Rock and Gold || Andrea || 
|-
|align="center"| 2016 || Running Eagle || Judith || koarte film
|-
|align="center"| 2016 || Another WolfCop || Daisy || 
|-
|align="center"| 2016 || Level 16 || Vivien || 
|-
|align="center"| 2016 || Stolen || n.f.t. || regisseur
|-
|align="center"| 2018 || The Lie || Britney Ismali || 
|-
|align="center"| 2019 || Blood Quantum || James || 
|-
|align="center"| 2019 || Rustic Oracle || de âldere Ivy || 
|-
|align="center"| 2021 || Bootlegger || Mani || 
|-
|align="center"| 2021 || We Burn Like This || Chrissy B || 
|-
|align="center"| 2022 || Spirit Rangers || Wind Eagle || 
|-
|align="center"| 2022 || This Place || Kawenniióhstha || 
|-
|align="center"| 2023 || Backspot || Riley || ek produsinte
|-
|align="center"| 202? || Oh. What. Fun. || … || 
|-

|-
|align="center"| 2016 || The Walking Dead: Michonne || Sam || as stimaktrise
|-
|}

Keppelings om utens
Biografyske gegevens en filmografy fan Kawennáhere Devery Jacobs yn 'e Internet Movie Database (IMDb)

Kategory:Kanadeesk telefyzje-akteur
Kategory:Kanadeesk filmakteur
Kategory:Kanadeesk toanielakteur
Kategory:Kanadeesk stimakteur
Kategory:Kanadeesk senarioskriuwer
Kategory:Kanadeesk telefyzjeregisseur
Kategory:Kanadeesk koarte-filmregisseur
Kategory:Kanadeesk akteur fan Yndiaansk komôf
Kategory:Yndiaanske frou
Kategory:Persoan fan Mohôk-komôf
Kategory:Ingelsktalich Kebekaansk persoan
Kategory:Persoan berne yn 1993